钦定古今图书集成/方舆汇编/职方典/第1225卷 > 《游槟榔洞记》胡容
## 钦定古今图书集成/方舆汇编/职方典/第1225卷 > 《游槟榔洞记》胡容

慈利县西北茅冈洞，土著覃姓者世为之长。洞多佳
山水，有洞曰“槟榔”，土人曰“槟榔孔”，尤为奇特。予以王
事数往来其间，林霏昼暄，山风夜号，满目萧瑟，令人
羁怀。挥使花君绣至约游，适许挥使翰来自南岔，随
与同往。先来至小溪，土人刳木为艟，两艟相维以渡。
历沙坪，陟石岭，复折而西，寻山麓，络石夹路，仅容马
足。既入洞，萦纡而下，豁然轩敞，苔斑错落，螺旋谽谺，
巧若天造。岩畔多穴而空，令童子出没其中以为嬉。
行未一里，则岩门洞开，高数百尺。出岩门，周连壁环
如城。中有坪，下有洞溪，春夏水涨，穿崖而出，土人谓
之“介坪。”上有石如笋，旁有矶头，岩岩有仙机杼仙宅，
争往观之。见小猿鱼贯从中出，踯躅而呼。予携胡床
列坐碧沙间。许子请观，群鸠饮涧，于是复入洞口。地
颇平衍，许子云：“此处可构楼。”予笑曰：“当名迓仙可乎？”
庖人崖底设灶，集红叶焫之。酌数巡，既罢，花君曰：“乐
哉斯游！盍记之？”嗟乎！斯游乐也，然予有忧焉。范公《岳
阳楼记》云：“先天下忧，后天下乐。”予承乏兹郡，敢不三
复斯言。